Ir-Regolament tal-Kummissjoni (KEE) Nru 2374/98
tat-3 ta’ Novembru 1998
dwar l-awtorizzazzjoni ta’ additivi ġodda fl-għalf
(Test b’relevanza għaż-ŻEE)
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id- Direttiva tal-Kunsill 70/524/KEE tat-23 ta’ Novembru 1970 dwar l-additivi fl-għalf [1], kif l-aħħar emendata bid-Direttiva tal-Kummissjoni 98/19/KE [2], u b’mod partikolari l-Artikoli 9j u 3 tagħha,
Billi d-Direttiva 70/524/KEE tistabilixxi li additivi ġodda jew l-użu ta’ additivi ġodda jistgħu jiġu awtorizzati biex iżommu ma’ avanzi fl-għarfien xjentifiku u tekniku;
Billi d-Direttiva tal-Kunsill 93/113/KE [3], kif l-aħħar emendata bid-Direttiva 97/40/KE [4], b’deroga mid-Direttiva 70/524/KEE, awtorizzat lill-Istati Membri biex jippermetti provviżorjament l-użu u l-marketing ta’ enżimi, mikro-organiżmi u l-preparazzjonijiet tagħhom fin-nutriment ta’ l-annimali;
Billi l-eżami tad-dokumenti, mibgħuta mill-Istati Membri skond l-Artikolu 3 tad-Direttiva 93/113/KE, juri li ċertu numru ta’ sustanzi fil-gruppi ta’ enżimi u mikro-organiżmi jistgħu jkunu provviżorjament awtorizzati;
Billi il-Kumitat Xjentifiku għan-Nutrizzjoni ta’ l-Annimali ta opinjoni favorevoli dwar in-nuqqas ta’ ħsara ta’ dawn is-sustanzi;
Billi l-miżuri li għalihom jipprovdi dan ir-Regolament huma skond l-opinjoni tal-Kumitat Permanenti għall-Għalf,
ADOTTAT DAN IR-REGOLAMENT:
Artikolu 1
Is-sustanzi li jappartjenu lill-grupp "Enżimi" u elenkati fl-Anness ta’ dan ir-Regolament jistgħu jkunu awtorizzati skond id-Direttiva 70/524/KEE bħala additivi fl-għalf taħt il-kondizzjonijiet preskritti f’dak l-Anness.
Artikolu 2
Dan ir-Regolament għandu jidħol fis-seħħ fl-20 jum li jiġi wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 ta’ Lulju 1999.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-3 ta’ Novembru 1998.